ឃុំរកាពប្រាំ: ៤.៣ ក្រុមប្រឹក្សាឃុំ

៤.៣ ក្រុមប្រឹក្សាឃុំ 
ឃុំ សង្កាត់នីមួយៗ ត្រូវមានក្រុមប្រឹក្សាមួយហៅថា៖ ក្រុមប្រឹក្សាឃុំ សង្កាត់[1] ជាអង្គការដែលតំនាងប្រជាពលរដ្ឋក្នុងឃុំ សង្កាត់របស់ខ្លួន និងមាន បេសកកម្មបំរើផលប្រយោជន៍ទូទៅក្នុងឃុំ សង្កាត់របស់ខ្លួន។ ក្រុមប្រឹក្សាឃុំ សង្កាត់ត្រូវជ្រើសរើសឡើងតាមការបោះឆ្នោត ដោយប្រជាពលរដ្ឋនៃឃុំ សង្កាត់របស់ ខ្លួនស្របទៅតាមនី តិវិធីដែលកំនត់ដោយច្បាប់ស្តីពីការបោះឆ្នោតជ្រើសរើសក្រុមប្រឹក្សាឃុំ សង្កាត់។ ក្រុមប្រឹក្សាឃុំ សង្កាត់មានអាណត្ដិ ៥ (ប្រាំ) ឆ្នាំ ហើយត្រូវផុតកំនត់នៅពេលដែលមានក្រុមប្រឹក្សា ឃុំ សង្កាត់ថ្មីចូលកាន់តំណែង។ ក្នុងតំណាក់កាលអន្តរកាលនេះក្រុមប្រឹក្សាឃុំ សង្កាត់ដែលផុតអាណត្ដិមានភារកិច្ចសំរួលកិច្ចការ ប្រចាំថ្ងៃតែប៉ុណ្ណោះ។

ក្រុមប្រឹក្សាឃុំ សង្កាត់ត្រូវមានប្រធានម្នាក់ ហៅថា៖ ប្រធានក្រុមប្រឹក្សាឃុំ សង្កាត់។ ប្រធានក្រុមប្រឹក្សាឃុំ សង្កាត់មានភារកិច្ច៖ 

·        ធ្វើជាអធិបតីក្នុងសម័យប្រជុំនានារបស់ក្រុមប្រឹក្សាឃុំ សង្កាត់របស់ខ្លួន។

·        ធានាអោយមានកិច្ចប្រជុំក្រុមប្រឹក្សាឃុំ សង្កាត់ យ៉ាងតិចអោយបានមួយដងក្នុងមួយខែ។

·        ធានាអោយសម័យប្រជុំក្រុមប្រឹក្សាឃុំ សង្កាត់របស់ខ្លួនដំនើរការបានត្រឹមត្រូវទៅតាមវិធាន និង បទបញ្ជាដូចបានចែងក្នុងបទបញ្ជាផ្ទៃក្នុងនៃក្រុមប្រឹក្សាឃុំ សង្កាត់ និង​បទ​បញ្ញត្តិ​​​ដូច។មានចែងក្នុងមាត្រា ២៣ នៃច្បាប់ស្តីពីការគ្រប់គ្រងរដ្ឋបាលឃុំ/សង្កាត់។

·        រក្សារបៀបរៀបរយ និង សណ្តាប់ធ្នាប់ក្នុងពេលប្រជុំ។

ប្រជាពលរដ្ឋខ្មែរទាំងពីរភេទដែលមានសិទ្ធិ និងមានបំណងឈរឈ្មោះជាបេក្ខជនបោះឆ្នោតជ្រើសរើសក្រុមប្រឹក្សាឃុំ សង្កាត់ ត្រូវបំពេញល័ក្ខខ័ណ្ឌសំខាន់ៗដូចខាងក្រោម៖ 

·        មានសញ្ជាតិខ្មែរពីកំណើត។

·        ចេះអាន និងសរសេរអក្សរខ្មែរ។

·        បានចុះឈ្មោះក្នុងបញ្ជីឈ្មោះអ្នកបោះឆ្នោតក្នុងឃុំ សង្កាត់ដែលខ្លួនមានបំនងឈរឈ្មោះ។

·        មានលក្ខណសម្បត្តិគ្រប់គ្រាន់តាមល័ក្ខខ័ណ្ឌដែលកំណត់ដោយច្បាប់ស្តីពីការបោះឆ្នោត។ ជ្រើសរើសក្រុមប្រឹក្សាឃុំ សង្កាត់។

 ៤.៣ ១ សមាសភាពក្រុមប្រឹក្សាឃុំ 
ក្រុមប្រឹក្សាឃុំ សង្កាត់តាមបណ្តាឃុំនីមួយៗ មានសមាជិកពី៥ ទៅ ១១រូប ផ្អែកតាមប្រជារាស្ត្រ និងភូមិសាស្ត្ររបស់ខ្លួន។ ចំនួនជាក់ស្តែងនៃសមាជិកក្រុមប្រឹក្សាឃុំ សង្កាត់នីមួយៗ ត្រូវកំនត់ដោយអនុក្រឹត្យ តាមសំណើរបស់រដ្ឋមន្ត្រីក្រសួងមហាផ្ទៃ។ ចំនួនសមាជិកក្រុមប្រឹក្សាឃុំ សង្កាត់ដែលបានកំណត់រួចហើយ អាចធ្វើការផ្លាស់ប្តូរបានដោយ អនុក្រឹត្យតាមសំណើរបស់រដ្ឋមន្ត្រីក្រសួងមហាផ្ទៃ អាស្រ័យដោយការផ្លាស់ប្តូរនៃ ប្រជាសាស្ត្រ និងភូមិសាស្ត្រ។ សមាជិកបន្ថែមនៃក្រុមប្រឹក្សាឃុំ សង្កាត់ត្រូវជ្រើសរើសតាមនីតិវិធីដូចសមាជិកដ៏ទៃទៀតដែរ។[2] 

អាណត្តិទី៤ ឆ្នាំ២០១៧ នៃការបង្កើតក្រុមប្រឹក្សាឃុំ គឺឃុំរកាពប្រាំ ស្រុកត្បូងឃ្មុំ ខេត្តត្បូងឃ្មុំមានសមាជិកក្រុមប្រឹក្សាឃុំមានចំនួន១១ រូបគឺ៖

១. លោកអ៊ុំ ជា                                      ប្រធានក្រុមប្រឹក្សាឃុំ                          ជាមេឃុំ

២. លោកអ៊ុំ ដារូត                                 សមាជិកក្រុមប្រឹក្សាឃុំ                        ជាជំទប់ទី១

៣. លោកខឹម សារិន                            សមាជិកក្រុមប្រឹក្សាឃុំ                         ជាជំទប់ទី២

៤. លោកស្រី អ៊ត គឹមហុង                    សមាជិកក្រុមប្រឹក្សាឃុំ

៥. លោក ចេន មុនី                               សមាជិកក្រុមប្រឹក្សាឃុំ

៦. លោក អេល តូរ៉ម៉ាន                         សមាជិកក្រុមប្រឹក្សាឃុំ

៧. លោក វ៉ា​ម៉ាប់                                   សមាជិកក្រុមប្រឹក្សាឃុំ

៨. លោក ម៉ាត់ អាលី                             សមាជិកក្រុមប្រឹក្សាឃុំ

៩. លោក គឹម ណារ៉ា                             សមាជិកក្រុមប្រឹក្សាឃុំ

១០. លោក គឹម បូផា                     ​​​       សមាជិកក្រុមប្រឹក្សាឃុំ

១១. លោក ធី សំបូរ                              សមាជិកក្រុមប្រឹក្សាឃុំ

 ៤.៣.២ រចនាសម្ព័ន្ធរដ្ឋបាលឃុំ 
រចនាសម្ព័ន្ធឃុំ សង្កាត់ មានចែងនៅក្នុងច្បាប់ស្តីពីការគ្រប់គ្រងរដ្ឋបាលឃុំសង្កាត់ឆ្នាំ២០០១។[3] រដ្ឋបាលឃុំ សង្កាត់ ត្រូវដឹកនាំគ្រប់គ្រងដោយក្រុមប្រឹក្សាឃុំ សង្កាត់។ ក្រុមប្រឹក្សាឃុំ សង្កាត់ត្រូវមានប្រធានក្រុមប្រឹក្សាឃុំ សង្កាត់។ ប្រធានក្រុមប្រឹក្សាឃុំ សង្កាត់ ជាមេឃុំ ចៅសង្កាត់។ មេឃុំ ចៅសង្កាត់ មានសិទ្ធិចាត់តាំងគណកម្មាធិការនានាដើម្បីផ្តល់យោបល់ និងជួយកិច្ចការនានា តាមការចាំបាច់។ គណកម្មាធិការខាងលើនេះ អាចយកសមាជិកណាម្នាក់ក្នុងក្រុមប្រឹក្សាឃុំ សង្កាត់អោយធ្វើជាប្រធានក៏បាន រឺអាចយកប្រជាពលរដ្ឋដែលមាន សិទ្ធិបោះឆ្នោតណាម្នាក់ក្នុងឃុំ សង្កាត់របស់ខ្លួន ក្រៅពីសមាជិកក្រុម ប្រឹក្សាអោយធ្វើជាប្រធានក៏បាន។ ក្នុងគោលដៅលើកកំពស់ប្រសិទ្ធភាពនៃការគ្រប់គ្រងក្រុមប្រឹក្សាឃុំ សង្កាត់នីមួយៗត្រូវរៀបចំជ្រើស រើសអោយមានមេភូមិម្នាក់សំរាប់ភូមិនីមួយៗ ចំណុះឃុំ សង្កាត់របស់ខ្លួន ។ មេភូមិត្រូវរៀបចំចាត់តាំង អោយមានអនុប្រធានមួយរូប និងសមាជិកមួយរូបជា ជំនួយការ។ រដ្ឋមន្ត្រីក្រសួងមហាផ្ទៃ ត្រូវចេញសេចក្តីណែនាំអំពីបែបបទ និង នីតិវិធីនៃការជ្រើសរើសមេភូមិ ការ ចូលកាន់តំនែង ការផ្លាស់ ប្តូរមេភូមិ និងការតែងតាំងជំនួយការមេភូមិ។[4]

 ៤.៣.៣ តួនាទី និងអំណាចរដ្ឋបាលឃុំ 
រដ្ឋបាលឃុំ សង្កាត់មានតួនាទីជំរុញ និងគាំពារអភិបាលកិច្ចល្អ ដោយចាត់ចែងប្រើប្រាស់ធនធាន នានាដែលមានប្រកបដោយ ចិរភាព សំរាប់បំពេញសេចក្តីត្រូវការជាមូលដ្ឋានក្នុងឃុំ សង្កាត់របស់ខ្លួន បំរើ ផលប្រយោជន៍រួមរបស់ប្រជាពលរដ្ឋ និង គោរពផលប្រ យោជន៍របស់ជាតិស្របតាមនយោបាយទូទៅរបស់រដ្ឋ។

ក). រដ្ឋបាលឃុំ សង្កាត់មានតួនាទីពីរប្រភេទគឺ៖

·        តួនាទីបំរើកិច្ចការមូលដ្ឋានសំរាប់បំរើផលប្រយោជន៍ឃុំ សង្កាត់ និងប្រជាពលរដ្ឋក្នុង ឃុំ សង្កាត់របស់​ខ្លួន។

·        តួនាទីជាភ្នាក់ងារតំណាងរដ្ឋ ក្រោមការចាត់តាំង រឺការប្រគល់អំនាចរបស់អាជ្ញាធររដ្ឋ។

ខ). ក្នុងតួនាទីបំរើកិច្ចការមូលដ្ឋាន រដ្ឋបាលឃុំ សង្កាត់មានភារកិច្ច៖ 

·        ធានារក្សាសន្តិសុខ សណ្តាប់ធ្នាប់ របៀបរៀបរយសាធារណៈ។

·        រៀបចំចាត់ចែងសេវាសាធារណចាំបាច់ និងមើលការខុសត្រូវឱ្យកិច្ចការទាំងនោះដំណើរ​ការបានល្អ និងចំគោលដៅ។

·        លើកទឹកចិត្តអោយមានការបង្កើនផាសុកភាព និងសុខុមាលភាពរបស់ប្រជាពលរដ្ឋ។

·        ជំរុញកិច្ចអភិវឌ្ឍន៍សេដ្ឋកិច្ច សង្គមកិច្ច និងលើកកំពស់ជីវភាពរស់នៅរបស់ប្រជាពលរដ្ឋ។

·        ការពារ ថែរក្សាបរិស្ថាន ធនធានធម្មជាតិ វប្បធម៌ បេតិកភណ្ឌជាតិ។

·        សំរបសំរួលទស្សន:របស់ប្រជាពលរដ្ឋដើម្បីអោយមានការយោគយល់ អធ្យាស្រ័យទៅវិញទៅមក។

·        បំពេញកិច្ចការជាទូទៅដើម្បីឆ្លើយតបសេចក្តីត្រូវការរបស់ប្រជាពលរដ្ឋ។

គ). រដ្ឋបាលឃុំ សង្កាត់គ្មានអំនាចសំរេចលើវិស័យទាំងឡាយដូចខាងក្រោម៖ 

·        ព្រៃឈើ

·        ប្រៃសណីយ៍ និងទូរគមនាគមន៍

·        ការពារប្រទេស

·        សន្តិសុខជាតិ

·        រូបិយវត្ថុ

·        នយោបាយក្រៅប្រទេស

·        គោលនយោបាយសារពើពន្ធ

·        និងវិស័យផ្សេងទៀតដែលមានចែងក្នុងច្បាប់ លិខិតបទដ្ឋានពាក់ព័ន្ធ។

 ៤.៤.៤ គណៈកម្មាធិការកសាងផែនការ និងថវិកា 
គណៈកម្មាធិការកសាងផែនការ និងថវិកាឃុំ សង្កាត់ គឺមានសមាសភាពប្រធានក្រុមប្រឹក្សាឃុំ ជាប្រធាន សមាជិកក្រុមប្រឹក្សាឃុំមួយចំនួន ជាសមាជិកចាស់ព្រឹទ្ធាចារ្យ នាយកសាលា ប្រធានមណ្ឌលសុខភាព នាយប៉ុស្ដិ៍នគរបាលរដ្ឋបាល និងលោកមេភូមិគ្រប់ភូមិ។ គណៈកម្មាធិការនេះមានតួនាទី ភារកិច្ច រៀបចំចងក្រងគម្រោងផែនការអភិវឌ្ឍន៍រយៈពេល៥(ប្រាំ)ឆ្នាំ របស់ក្រុមប្រឹក្សាឃុំ (មួយអាណត្តិ) រៀបចំចងក្រងសៀវភៅកម្មវិធីវិនិយោគរយៈពេល១ឆ្នាំរបស់ក្រុមប្រឹក្សាឃុំ  និងធ្វើការជ្រើសរើសគម្រោងអាទិភាព សម្រាប់ដាក់ជូនក្រុមប្រឹក្សាឃុំ សង្កាត់អនុម័ត។

 ៤.៣.៥ គណៈកម្មាធិការផ្សះផ្សាទំនាស់ឃុំ 
           គណៈកម្មាធិការផ្សះផ្សាទំនាស់ឃុំ មានសមាសភាព លោកមេឃុំ ជាប្រធាន  ជំទប់ទី១ អនុប្រធាន ជំទប់ទី២ សមាជិកអចិន្ត្រៃយ៍ ជនបង្គោលកិច្ចការនារី ជាសមាជិក និងស្មៀនឃុំជាលេខាកត់ត្រា។ គណៈកម្មាធិការនេះមានតួនាទី និងភារកិច្ចផ្សះផ្សាទំនាស់គ្រប់ប្រភេទ ដែលជាសមត្ថកិច្ចរបស់ឃុំ។ ប៉ុន្តែសិទ្ធិអំណាចរបស់គណៈកម្មាធិការនេះ គឺគ្រាន់តែសម្របសម្រួលតែប៉ុណ្ណោះមិនមានសិទ្ធិចេញសេចក្ដីសម្រេច ឱ្យបុគ្គលណាឈ្នះ ឬចាញ់នោះឡើយ។ បើករណីសម្របសម្រួលហើយមិនសះជាគ្នាវិញទេ ភាគីមានសិទ្ធិតវ៉ាទៅថ្នាក់លើបន្តទៀត។

 ៤.៣.៦ គណៈកម្មាធិការទទួលបន្ទុកកិច្ចការនារី និងកុមារឃុំ 
គណៈកម្មាធិការទទួលបន្ទុកកិច្ចការនារី និងកុមារឃុំគឺជា គណៈកម្មាធិការមួយដែលទទួលបន្ទុកជួយដោះស្រាយបញ្ហាស្រ្តី និងកុមារ ដូចជា៖ ជួយធ្វើការណែនាំដល់ស្ត្រីក្នុងការមកពិនិត្យផ្ទៃពោះសម្រាលកូន ចាស់ជរាគ្មានទីពឹង ការធ្វើចំណាកស្រុក ដោយប្រថុយប្រថាន បញ្ហាអំពើហឹង្សាក្នុងគ្រួសារ អប់រំកុមារតូចៗតាមខ្នងផ្ទះការជួញដូរស្ត្រី និង កុមារ ការកេងប្រវ័ញកម្លាំងពលកម្មលើកុមារ មត្តេយ្យសហគមន៍ និងការរំលោភសេពសន្ធវៈលើនារីភេទជាដើម។ គណៈកម្មាធិការនេះមានសមាសភាព លោកមេឃុំជាប្រធាន លោកជំទប់ទី២ ជាអនុប្រធាន ក្រុមប្រឹក្សាឃុំជាស្រ្តី ជាសមាជិកអចិន្ត្រៃយ៍ ស្មៀនឃុំ ជាលេខាកត់ត្រាប្រធានមណ្ឌលសុខភាពជាសមាជិក នាយកបឋមសិក្សាទាំងអស់ សាលាជាសមាជិក លោកនាយប៉ុស្ដិ៍ជាសមាជិក លោកនាយកវិទ្យាល័យជាសមាជិក និងលោកមេភូមិ គ្រប់ភូមិ ឬកិច្ចការនារីភូមិជាសមាជិក។

 ៤.៣.៧ គណៈកម្មាធិការភូមិ ឃុំមានសុវត្តិភាព 
ដោយអនុវត្តតាមផែនការណែនាំរបស់ក្រសួងមហាផ្ទៃ លេខ ០២២ ផ.ក ចុះថ្ងៃទី១០ ខែមីនា ឆ្នាំ២០១២ ស្ដីពីការចាត់តាំងអនុវត្តគោលនយោបាយ ភូមិ ឃុំមានសុវត្ថិភាព រដ្ឋបាលឃុំរកាពប្រាំបានបង្កើតគណៈកម្មាធិការ ភូមិ ឃុំមានសុវត្ថិភាព ដែលមានលោកមេឃុំ ជាប្រធាន លោកជំទប់ទី២ ជាអនុប្រធាន លោកនាយប៉ុស្ដិ៍ ជាសមាជិកអចិន្ត្រៃយ៍ លោកនាយកបឋម និងវិទ្យាល័យ ជាសមាជិក និងលោកមេភូមិគ្រប់ភូមិ ជាសមាជិកផងដែរ។

គណៈកម្មាធិការនេះមានតួនាទីផ្សព្វផ្សាយ ពន្យល់ណែនាំពីលក្ខណៈសម្បត្តិទាំង៩យ៉ាងរបស់ភូមិ-ឃុំមានសុវត្ថិភាពជូនប្រជាពលរដ្ឋ និងមានកិច្ចសហការគឺ៖

·        គ្មានសកម្មភាព លួច ឆក់ ប្លន់ គ្រប់ប្រភេទ។

·        គ្មានការដាំដុះ ការផលិត ការចរាចរ ការជួញដូរ ឬចែកចាយ និងប្រើប្រាស់គ្រឿងញៀនខុសច្បាប់។

·        គ្មានអំពើអនាចារ្យ ការជួញដូរស្ត្រី និងកុមារ ឬអំពើហិង្សាក្នុងគ្រួសារ។

·        គ្មានក្មេងទំនើង។

·        គ្មានការលេងល្បែងស៊ីសង ខុសច្បាប់គ្រប់ប្រភេទ ការប្រើប្រាស់អាវុធខុសច្បាប់ ឬបទល្មើសគ្រប់ប្រភេទ។

·        គ្មានគ្រោះថ្នាក់ចរាចរ។

·        គ្មានគ្រោះថ្នាក់ដោយសារយុទ្ធភ័ណ្ឌមិនទាន់ផ្ទុះ។

·        មានវិធានការ ទប់ស្កាត់ គ្រប់គ្រង និងឆ្លើយតបចំពោះគ្រោះមហន្តរាយ ប្រកបដោយប្រសិទ្ធិភាពខ្ពស់។

·        គ្មានការត្រួតពិនិត្យខុសច្បាប់។